Bruselj, 24.06.2004

SEK(2004) 809 končno

MNENJE KOMISIJE

o obstoju čezmernega primanjkljaja na Malti – uporaba člena 104(5) Pogodbe o ustanovitvi Evropske skupnosti

OBRAZLOŽITVENI MEMORANDUM

7. aprila 2004 je Komisija objavila svoje pomladanske napovedi 2004[1]. Po teh napovedih, ki upoštevajo podatke, ki jih je Malta sporočila marca 2004, je javnofinančni primanjkljaj na Malti narasel s 5,7 % BDP leta 2002 na 9,7 % BDP leta 2003 (od tega je bilo 3,2 % BDP posledica enkratne operacije), s čimer je presegel referenčno vrednost 3 % BDP iz Pogodbe.

Na podlagi teh prima facie dokazov je Komisija 12. maja 2004 za Malto začela postopek v zvezi s čezmernim primanjkljajem s sprejetjem poročila, predvidenega v členu 104(3) Pogodbe[2]. 21. maja 2004 je Komisija prejela malteški konvergenčni program, ki potrjuje primanjkljaj 9,7 % BDP za leto 2003.

Za uporabo postopka v zvezi s čezmernim primanjkljajem veljata člen 104 Pogodbe in Uredba Sveta (ES) št. 1467/97 "o pospešitvi in razjasnitvi izvajanja postopka v zvezi s čezmernim primanjkljajem", ki je del Pakta za stabilnost in rast[3]. Države, ki so se EU pridružile 1. maja 2004, so države članice z odstopanjem in se morajo izogibati čezmernim primanjkljajem, vendar jim ni mogoče naložiti sankcij v skladu s členom 104(9) in (11).

V poročilu Komisije v skladu s členom 104(3) Pogodbe je bilo ugotovljeno, da do čezmernega primanjkljaja leta 2003, ki je presegel referenčno vrednost 3 % BDP iz Pogodbe, ni prišlo zaradi izrednega dogodka, na katerega malteški organi oblasti ne bi mogli vplivati, in tudi ne zaradi resnega gospodarskega upada v smislu Pakta za stabilnost in rast. Glede razvoja dogodkov leta 2004 poročilo ugotavlja, da se bo javnofinančni primanjkljaj verjetno zmanjšal, vendar bo ostal nad 3 % BDP. Pomladanska napoved Komisije 2004 pričakuje v letu 2004 javnofinančni primanjkljaj 5,9 % BDP, kar je več od 5,2 % BDP, ki jih v svojem konvergenčnem programu predvidevajo malteški organi oblasti.

Na podlagi pomladanskih napovedi Komisije 2004 je Komisija v poročilu ugotovila tudi, da bo leta 2004 razmerje med dolgom in BDP, ki je leta 2003 doseglo 72,0 % BDP, še bolj odstopalo od referenčne vrednosti 60 % iz Pogodbe. Pomladanska napoved Komisije 2004 predvideva, da bo leta 2004 stopnja zadolženosti dosegla 73,9 % BDP, kar je več od 72,1 % BDP, ki jih v svojem konvergenčnem programu predvidevajo malteški organi oblasti.

Člen 104(4) Pogodbe pravi, da "mora odbor iz člena 114 (t.j. Ekonomsko-finančni odbor) oblikovati mnenje o poročilu Komisije". Odbor je 24. maja 2004 izdal mnenje, v katerem soglaša z oceno Komisije v njenem poročilu. Odbor je ugotovil, da proračunsko stanje na Malti kaže na obstoj čezmernega primanjkljaja po obeh merilih, ki ju člen 104(2) predvideva za prepoznavanje takih primanjkljajev. Z upoštevanjem drugih ustreznih dejavnikov, zlasti srednjeročnega proračunskega stanja in stopnje javnih investicij, se ocena na temelju meril samih ni spremenila. Odbor je tudi menil, da je verjetno, da bo leta 2004 javnofinančni primanjkljaj še naprej presegal referenčno vrednost iz Pogodbe in da bo bruto javni dolg leta 2004 še naprej presegal referenčno vrednost 60 % BDP iz Pogodbe.

Po preučitvi zadevnih dejavnikov, ki jih je upoštevala v svojem poročilu, in ob upoštevanju mnenja Odbora Komisija meni, da na Malti obstaja čezmeren primanjkljaj. To mnenje, ki ga je Komisija sprejela 24. junija 2004, je naslovljeno na Svet v skladu s členom 104(5) Pogodbe. Komisija priporoča, da Svet sprejme temu ustrezno odločitev v skladu s členom 104(6). Poleg tega Komisija Svetu predlaga, da sprejme priporočilo Sveta, ki naj se v skladu s členom 104(7) Pogodbe naslovi na Malto, da odpravi previsok primanjkljaj.

MNENJE KOMISIJE

o obstoju čezmernega primanjkljaja na Malti – uporaba člena 104(5) Pogodbe o ustanovitvi Evropske skupnosti

SPLOŠNI RAZMISLEKI

V skladu s členom 104 Pogodbe se morajo države članice izogibale čezmernim javnofinančnim primanjkljajem. To velja tudi za države članice z odstopanjem, kar so vse države, ki so v EU vstopile 1. maja 2004. Za sklepe o obstoju čezmernega primanjkljaja se uporablja postopek v zvezi s čezmernim primanjkljajem, določen v členu 104 Pogodbe in v Uredbi Sveta (ES) št. 1467/97, ki je del Pakta za stabilnost in rast[4].

Člen 104(2) Pogodbe zahteva, da Komisija spremlja razvoj proračunskega stanja in višino javnega dolga v državah članicah, da bi prepoznala hude napake. Komisija mora zlasti preverjati skladnost s proračunsko disciplino na podlagi dveh meril, od katerih je prvo razmerje med načrtovanim ali dejanskim javnofinančnim primanjkljajem in bruto domačim proizvodom (BDP) in drugo razmerje med javnim dolgom in BDP. Statistične podatke o teh spremenljivkah zagotovi Komisija na podlagi poročanja držav članic.

Člen 104(3) Pogodbe zahteva, da Komisija pripravi poročilo, če zahteve po prvem ali drugem merilu iz člena 104(2) niso izpolnjene ali če Komisija, ne glede na izpolnjevanje zahtev v okviru meril, meni, da v državi članici obstaja nevarnost čezmernega primanjkljaja. Poročilo Komisije upošteva tudi, ali javnofinančni primanjkljaj presega javne investicijske odhodke, in vse druge ustrezne dejavnike, vključno s srednjeročnim gospodarskim in proračunskim stanjem države članice, kakor zahteva člen 104(3) Pogodbe. Na podlagi svojih pomladanskih napovedi v letu 2004, v katerih je upoštevala podatke, ki jih je Malta sporočila marca 2004, je Komisija 12. maja 2004 sprejela tako poročilo za Malto.

Zatem je Ekonomsko-finančni odbor v skladu s členom 104(4) oblikoval mnenje o poročilu Komisije 24. maja 2004.

Člen 104(5) Pogodbe zahteva, da Komisija na Svet naslovi mnenje, če meni, da v državi članici obstaja čezmeren primanjkljaj ali utegne nastati. Komisija meni, da je za ugotovitev, ali čezmeren primanjkljaj obstaja ali utegne nastati, treba upoštevati: (i) ugotovitve njenega poročila in (ii) mnenje Ekonomsko-finančnega odbora o njem. Na podlagi teh elementov je Komisija prišla do več razmislekov glede Malte.

RAZMISLEKI GLEDE MALTE

1. Leta 2003 je bil javnofinančni primanjkljaj na Malti 9,7 % BDP (od tega je bilo 3,2 % BDP posledica enkratne operacije), kar je bilo precej nad referenčno vrednostjo 3 % BDP iz Pogodbe. V primerjavi s primanjkljajem v letu 2002 (5,7 % BDP) se je povečal.

2. Do primanjkljaja, ki je leta 2003 presegel referenčno vrednost 3 % BDP, ni prišlo zaradi izrednega dogodka, na katerega malteški organi oblasti ne bi mogli vplivati, in tudi ne zaradi resnega gospodarskega upada v smislu Pakta za stabilnost in rast.

3. Izid javnofinančnega primanjkljaja za leto 2003 je bil 5,1 odstotne točke BDP nad vrednostjo, načrtovano novembra 2002, ko je bil sprejet proračun za leto 2003. Ta porast je bil povezan z neugodnim zunanjim okoljem; skromno rastjo v EU kot glavni trgovinski partnerki Malte in poslabšanjem stanja v javnih financah, ki se je še poslabšalo zaradi povečane javne porabe, povezane s stroški enkratne operacije, ocenjenimi na 3,2 % BDP.

4. Leta 2003 so bruto javne investicije znašale 5,7 % BDP v primerjavi z javnofinančnim primanjkljajem 9,7 % BDP.

5. Javnofinančni primanjkljaj bo leta 2004 še naprej presegal referenčno vrednost iz Pogodbe. Pomladanska napoved Komisije 2004 pričakuje, da bo leta 2004 na Malti javnofinančni primanjkljaj znašal 5,9 % BDP, kar je več od 5,2 % BDP, ki jih v svojem konvergenčnem programu predvidevajo malteški organi oblasti.

6. Verjetno je, da bo leta 2004 razmerje med bruto javnim dolgom in BDP, ki je leta 2003 znašalo 72,0 % BDP, še bolj odstopalo od referenčne vrednosti 60 % iz Pogodbe. Pomladanska napoved Komisije 2004 predvideva, da bo leta 2004 bruto javni dolg dosegel 73,9 % BDP, kar je več od 72,1 % BDP, kot v svojem konvergenčnem programu predvidevajo malteški organi oblasti.

SKLEP

Spremljanje proračunskega stanja na Malti in zlasti preverjanje skladnosti z merili iz člena 104(2) je Komisijo privedlo od tega, da je pripravila poročilo v skladu s členom 104(3) Pogodbe. Po preučitvi zadevnih dejavnikov, ki jih je upoštevala v tem poročilu, in ob upoštevanju mnenja Ekonomsko-finančnega odbora Komisija meni, da na Malti obstaja čezmeren primanjkljaj.

[1] Pomladanska napoved Komisije 2004 je na razpolago na naslednji spletni strani: http://europa.eu.int/comm/economy_finance/publications/european_economy/2004/ee204en.pdf.

[2] Celotno besedilo tega poročila je na razpolago na naslednji spletni strani: http://europa.eu.int/comm/economy_finance/about/activities/sgp/procedures_en.htm.

[3] UL L 209, 2. 8. 1997.

[4] UL L 209, 2. 8. 1997.